NEUVOSTON ASETUS (EY) N:o 2111/1999,

annettu 4 päivänä lokakuuta 1999,

Jugoslavian liittotasavallan tiettyjä osia koskevasta öljyn ja tiettyjen öljytuotteiden myynti- ja toimituskiellosta ja asetuksen (EY) N:o 900/1999 kumoamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 301 artiklan,

ottaa huomioon 3 päivänä syyskuuta 1999 vahvistetun neuvoston yhteisen kannan 1999/604/YUTP, jolla muutetaan yhteistä kantaa 1999/273/YUTP Jugoslavian liittotasavaltaa koskevasta öljyn ja öljytuotteiden toimittamis- ja myyntikiellosta sekä yhteistä kantaa 1999/318/YUTP Jugoslavian liittotasavaltaa koskevista rajoittavista lisätoimenpiteistä(1),

ottaa huomioon komission ehdotuksen,

sekä katsoo seuraavaa:

1) Jugoslavian liittotasavallan hallitus on rikkonut edelleen Yhdistyneiden Kansakuntien turvallisuusneuvoston päätöslauselmia sekä harjoittaa edelleen äärimmäistä ja rikollisen vastuutonta politiikkaa ja sortoa omia kansalaisiaan kohtaan, mikä on vakava ihmisoikeuksien ja kansainvälisen humanitaarisen oikeuden loukkaus, ja että yhteisessä kannassa 1999/273/YUTP(2) määrättiin, että öljyn ja öljytuotteiden toimittaminen ja myynti Jugoslavian liittotasavaltaan olisi kiellettävä; neuvoston yhteisessä kannassa 1999/604/YUTP kuitenkin määrätään, että kieltoa ei sovelleta kyseisten tuotteiden myyntiin ja toimittamiseen Kosovon maakuntaan ja Montenegron tasavaltaan.

2) Öljyn ja öljytuotteiden Jugoslavian liittotasavaltaan suuntautuvan myynnin, toimituksen ja viennin kieltäminen kuuluu Euroopan yhteisön perustamissopimuksen soveltamisalaan.

3) Näin ollen ja erityisesti jotta vältyttäisiin kilpailun vääristymiseltä, tämän kiellon täytäntöönpano edellyttää yhteisön lainsäädäntöä, koska toimenpide koskee yhteisön aluetta; tässä asetuksessa kyseisellä alueella tarkoitetaan jäsenvaltioiden alueita, joihin Euroopan yhteisön perustamissopimusta sovelletaan kyseisessä sopimuksessa määrätyin ehdoin.

4) Neuvosto antoi tässä tarkoituksessa 29 päivänä huhtikuuta 1999 asetuksen (EY) N:o 900/1999 Jugoslavian liittotasavaltaa koskevasta öljyn ja tiettyjen öljytuotteiden myynti- ja toimituskiellosta(3).

5) Tilanteen kehittyminen Jugoslavian liittotasavallassa mahdollistaa asetuksella (EY) N:o 900/1999 käyttöön otetun kiellon osittaisen poistamisen.

6) Kiellon osittainen poistaminen ei saa haitata asetuksen (EY) N:o 900/1999 soveltamista Jugoslavian liittotasavaltaan muilta osin.

7) Asetuksen (EY) N:o 900/1999 säännökset olisi avoimuuden ja yksinkertaisuuden vuoksi sisällytettävä tähän asetukseen ja ensin mainittu asetus olisi kumottava,

ON ANTANUT TÄMÄN ASETUKSEN:

1 artikla

Kielletään seuraavat tietoisesti tai tarkoituksellisesti tapahtuvat toimet:

a) liitteessä I lueteltujen joko yhteisöstä tai muualta peräisin olevien öljyjen ja öljytuotteiden suora tai epäsuora myynti, toimittaminen tai vienti henkilöille tai tahoille, jotka joko sijaitsevat Jugoslavian liittotasavallan alueella tai jotka harjoittavat siellä tai sieltä liiketoimintaa;

b) edellä a alakohdassa tarkoitettujen tuotteiden lähetykset Jugoslavian liittotasavallan alueelle;

c) osallistuminen toimintaan, jonka tavoitteena on edistää a ja b alakohdassa tarkoitettuja liiketoimia tai toimintoja.

2 artikla

1. Asetuksen 1 artiklasta poiketen toimivaltaiset viranomaiset voivat myöntää luvan:

a) liitteessä I lueteltujen tuotteiden myyntiin, toimittamiseen, vientiin tai lähettämiseen Jugoslavian liittotasavallassa sijaitsevien jäsenvaltioiden diplomaatti- ja konsuliedustustojen sekä kansainvälisten sotilaallisten rauhanturvajoukkojen käyttöä varten;

b) tapauskohtaisesti ja 2 kohdassa tarkoitetun kuulemismenettelyn pohjalta liitteessä I lueteltujen tuotteiden myyntiin, toimittamiseen tai vientiin, jos kyseisille viranomaisille toimitetaan vakuuttavat todisteet siitä, että myynti, toimittaminen tai vienti tapahtuvat yksinomaan humanitaarisiin tarkoituksiin.

2. Niiden jäsenvaltion viranomaisten, jotka aikovat myöntää 1 kohdan b alakohdan mukaisesti luvan myyntiin, toimittamiseen tai vientiin, on ilmoitettava muiden jäsenvaltioiden toimivaltaisille viranomaisille ja komissiolle seikat, joiden perusteella he aikovat myöntää luvan kyseiseen myyntiin, toimittamiseen tai vientiin.

Jos yhden työpäivän kuluessa kyseisen ilmoituksen saamisesta jokin jäsenvaltio tai komissio on toimittanut muille jäsenvaltioille tai komissiolle vakuuttavat todisteet siitä, että suunniteltu myynti, toimittaminen tai vienti eivät tapahdu edellä mainittuihin humanitaarisiin tarkoituksiin, komissio kutsuu yhden työpäivän kuluessa kyseisen ilmoituksen saamisesta koolle jäsenvaltiot kuullakseen niitä asianomaisista todisteista.

Jäsenvaltio, joka aikoo myöntää luvan myyntiin, toimittamiseen tai vientiin, voi tehdä päätöksen luvan myöntämisestä vain kun päätöstä ei ole vastustettu tai kun komission koolle kutsumassa kokouksessa vakuuttavista todisteista on neuvoteltu. Jos lupa myönnetään, kyseisen jäsenvaltion on ilmoitettava muille jäsenvaltioille ja komissiolle syyt, joiden perusteella se on päättänyt luvan myöntämisestä.

3 artikla

1. Sen estämättä, mitä 1 artiklassa säädetään, toimivaltaiset viranomaiset voivat myöntää luvan liitteessä I lueteltujen öljyjen ja öljytuotteiden myyntiin, toimittamiseen tai vientiin suoraan tai välillisesti henkilöille tai tahoille, jotka harjoittavat liiketoimintaa Jugoslavian liittotasavallan alueella tai sieltä käsin, sekä tuotteiden lähettämiseen Jugoslavian liittotasavallan alueelle, jos kyseisille viranomaisille esitetään vakuuttavat todisteet siitä, että:

a) öljy tai öljytuotteet, jotka on myyty, toimitettu tai viety, lähetetään suoraan yhteisöstä Montenegron tasavaltaan tai Kosovon maakuntaan ilman kauttakuljetusta muiden Serbian tasavallan osien kautta, ja

b) öljyä tai öljytuotteita ei viedä Montenegron tasavallan tai Kosovon maakunnan alueelta muualle Serbian tasavaltaan.

Luvat on myönnettävä liitteen II mallin mukaisesti.

2. Yhdistyneiden Kansakuntien pääsihteerin erityisedustajan Kosovon maakuntaa varten nimeämien asianmukaisten elinten tai liitteessä III lueteltujen Montenegron tasavallan toimivaltaisten viranomaisten toimittama, liitteessä IV olevan mallin mukainen ilmoitus on vakuuttava todiste 1 kohdan nojalla myönnettävää lupaa varten.

3. Kunkin kyseessä olevan alueen osalta ja siihen saakka kunnes asianmukaisten elinten tai liitteessä III lueteltavien toimivaltaisten viranomaisten nimet ja osoitteet on julkaistu Euroopan yhteisöjen virallisessa lehdessä, jäsenvaltion toimivaltainen viranomainen ei myönnä ennakkolupaa ennen kuin se on pyytänyt muiden jäsenvaltioiden toimivaltaisilta viranomaisilta ja komissiolta esitettyjä todisteita koskevat huomautukset, jotka on annettava viiden työpäivän kuluessa pyynnön lähettämisestä, jos niitä on. Asianomainen toimivaltainen viranomainen tekee päätöksen luvan myöntämisestä viiden päivän kuluttua saatujen huomautusten tai muiden tällä välin saatujen tietojen perusteella ja ilmoittaa päätöksestä komissiolle ja muille jäsenvaltioille.

4 artikla

Mitä 1 artiklassa säädetään, ei sovelleta sellaisille Jugoslavian liittotasavallassa toimiville joukoille tapahtuvaan myyntiin, toimittamiseen, vientiin tai lähetyksiin, joiden toimintaan jäsenvaltiot osallistuvat.

5 artikla

Kunkin jäsenvaltion on määriteltävä tämän asetuksen säännösten rikkomisesta määrättävät seuraamukset. Kyseisten seuraamusten on oltava tehokkaita, oikeasuhteisia ja vakuuttavia.

Kunnes tätä varten mahdollisesti tarvittava lainsäädäntö on annettu, sovelletaan tämän asetuksen säännösten rikkomiseen Jugoslavian liittotasavaltaa koskevien tiettyjen taloussuhteiden vähentämisestä 27 päivänä huhtikuuta 1998 annetun neuvoston asetuksen (EY) N:o 926/98(4) 5 artiklan mukaisia jäsenvaltioiden määrittelemiä seuraamuksia.

6 artikla

Komission ja jäsenvaltioiden on ilmoitettava toisilleen tämän asetuksen nojalla toteuttamansa toimenpiteet sekä muut käytössään olevat tämän asetuksen kannalta merkittävät tiedot, kuten rikkomukset tai muut täytäntöönpanoa koskevat ongelmat ja kansallisten tuomioistuinten antamat tuomiot.

Jäsenvaltioiden on ilmoitettava muiden jäsenvaltioiden toimivaltaisille viranomaisille ja komissiolle kaikista 3 artiklan 1 kohdan mukaisesti myönnetyistä myynti-, toimitus-, vienti- tai lähetysluvista.

7 artikla

Komissio laatii luettelon 2 artiklassa ja 3 artiklan 1 kohdassa tarkoitetuista toimivaltaisista viranomaisista jäsenvaltioiden toimittamien asianomaisten tietojen pohjalta. Komissio julkaisee luettelon ja kaikki siihen tehtävät muutokset Euroopan yhteisöjen virallisessa lehdessä.

Komissio vahvistaa ja tarvittaessa muuttaa 3 artiklan 2 kohdassa tarkoitettua luetteloa Montenegron tasavallan toimivaltaisista viranomaisista.

Komissio vahvistaa ja tarvittaessa muuttaa 3 artiklan 2 kohdassa tarkoitettua luetteloa Yhdistyneiden Kansakuntien pääsihteerin erityisedustajan Kosovon maakuntaa varten nimeämistä asianmukaisista elimistä.

Komissio muuttaa tarvittaessa 3 artiklan 1 ja 2 kohdassa tarkoitettuja ennakkoluvan ja lopullista määräpaikkaa koskevan ennakkoilmoituksen malleja. Komissio julkaisee luetteloon ja malleihin tehdyt muutokset Euroopan yhteisöjen virallisessa lehdessä.

8 artikla

Kumotaan asetus N:o 900/1999 ja korvataan se tämän asetuksen säännöksillä. Viittauksia kumotun asetuksen artikloihin pidetään viittauksina tämän asetuksen vastaaviin artikloihin.

9 artikla

Tätä asetusta sovelletaan yhteisön alueella, myös sen ilmatilassa, ja kaikilla jäsenvaltioiden lainkäyttövaltaan kuuluvilla aluksilla ja ilma-aluksilla sekä kaikkiin missä tahansa oleviin jäsenvaltioiden kansalaisiin ja oikeushenkilöihin, jotka on rekisteröity tai perustettu jäsenvaltion lainsäädännön mukaisesti.

10 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Luxemburgissa 4 päivänä lokakuuta 1999.

Neuvoston puolesta

K. HÄKÄMIES

Puheenjohtaja

(1) EYVL L 236, 7.9.1999, s. 1.

(2) EYVL L 108, 27.4.1999, s. 1.

(3) EYVL L 114, 1.5.1999, s. 7.

(4) EYVL L 130, 1.5.1998, s. 1.

LIITE I

Öljyt ja öljytuotteet, joita tarkoitetaan 1 artiklassa

>TAULUKON PAIKKA>

LIITE II

>PIC FILE= "L_1999258FI.001602.EPS">

LIITE III

3 artiklan 2 kohdassa tarkoitettu luettelo asianmukaisista elimistä Kosovon maakunnassa ja toimivaltaisista viranomaisista Montenegron tasavallassa

[...]

p.m.

LIITE IV

>PIC FILE= "L_1999258FI.001802.EPS">